एक शादीशुदा महिला के तौर पर मुझसे उम्मीद की जाती है कि मैं तीस साल की उम्र तक बहुत ही चाव के साथ माँ बन जाऊंगी। माँ बनने के लिए लालायित होना ही दुनिया में सबसे अच्छा माना जाता है। इस समाज के लिए नारमल औरत वही है, जो बच्चे का पालन-पोषण करती है। इसके प्रति मेरा निरुत्साही रवैया लोगों को चिंताग्रस्त और परेशान कर देता है। वे सोचते हैं कि मैं बच्चों को पसंद नहीं करती और जब मैं कहती हूँ कि मैं बच्चों को प्यार करती हूँ तो वे मेरा विश्वास नहीं करते। कई माँओं के मुंह खुले के खुले रह जाते हैं, जब वे मुझे किसी चिड़चिड़े बच्चे को बहुत ही अच्छे तरीके से खाना खिलाते और सुलाते हुए देखती हैं। मुझे यह सारे काम बहुत ही ज्यादा मृदुता और प्यार से करते देख कर उनका अविश्वास और बढ़ जाता है। अपने भतीजे-भतीजियों और भांजों-भांजियों के साथ मेरे बहुत ही अच्छे रिश्ते रहे हैं। अपने कई दोस्तों के बच्चों को मैं बहुत ही ज्यादा प्यार करती हूँ और उनके साथ समय बिताने का कोई भी मौका नहीं छोड़ती हूँ।